b'\n_START_ARTICLE_\nAaron Paul\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani srednji \xc5\xa1oli se je z nekaj prihranki preselil v Los Angeles, da bi prodrl kot igralec. Dolgo \xc4\x8dasa je dobival zgolj obrobne vloge v televizijskih serijah (prvi\xc4\x8d je nastopil v eni od epizod serije Beverly Hills, 90210 leta 1999) in oglasih, zato se je le s te\xc5\xbeavo pre\xc5\xbeivljal. Njegova prva vidnej\xc5\xa1a vloga je bila v HBO-jevi seriji Big Love med letoma 2007 in 2011, ki pa ga tudi ni re\xc5\xa1ila iz finan\xc4\x8dne zagate._NEWLINE_Ko je \xc5\xbee skoraj obupal, se je udele\xc5\xbeil avdicije za Kriva pota in tam najbolj prepri\xc4\x8dljivo zadel vedenje zgube, ki se vrti v sumljivi dru\xc5\xbebi, zato je dobil vlogo. Kljub pomislekom, da je fizi\xc4\x8dno preve\xc4\x8d popoln za vlogo odvisnika od metamfetamina in da je bilo v zgodnjih razli\xc4\x8dicah scenarija predvideno, da bo konec prve sezone njegov lik Jesse Pinkman umrl, sta se z glavnim igralcem Bryanom Cranstonom v vlogi Walterja Whitea tako dobro ujela, da so zanju spremenili celotno zasnovo zgodbe. Skozi vseh pet sezon je tako v ozadju Whiteove preobrazbe iz protagonista v antagonista tudi preobrazba Jesseja Pinkmana iz brezbri\xc5\xbenega narkomana v psihi\xc4\x8dno zlomljeno \xc4\x8dlove\xc5\xa1ko lupino. Za vlogo je v letih 2010, 2012 in 2014 prejel primetime emmyja, v letih 2009 in 2013 pa je bil nominiran._NEWLINE_Njegov naslednji ve\xc4\x8dji projekt je bila glavna vloga v avtomobilisti\xc4\x8dnem akcijskem trilerju Need for Speed: \xc5\xbdelja po hitrosti (2014), saj je \xc5\xbeelel ustvariti nekaj druga\xc4\x8dnega, da bi se kot igralec otresel podobe Jesseja Pinkmana, leta 2016 pa je dobil glavno mo\xc5\xa1ko vlogo v televizijski seriji The Path, v kateri igra pripadnika kulta, ki spominja na scientologijo in podobna novodobna spiritualna gibanja.'